b'\n_START_ARTICLE_\nSlaget ved Boroughbridge\n_START_SECTION_\nOpptakten til slaget\n_START_PARAGRAPH_\nTidlig i 1322 tok kong Edvard sine styrker nordover i England for \xc3\xa5 beseire sin slektning Thomas av Lancaster. Lancaster ble tvunget til \xc3\xa5 forlate sine posisjoner ved Pontract og marsjere mot nord hvor han antagelig h\xc3\xa5pet p\xc3\xa5 \xc3\xa5 f\xc3\xa5 st\xc3\xb8tte av styrker fra Skottland som England var i krig med. P\xc3\xa5 marsjen nordover ble vegen sperret av styrkene til Edvards dyktige kommandant i nord, Andrew Harclay._NEWLINE_Natten f\xc3\xb8r den 15. mars 1322 hadde de kongelige styrkene under ledelse av Andrew Harclay n\xc3\xa5dd Ripon. Harclay var langt bedre informert om motstanderens bevegelser enn de var om hans. I Ripton fikk han beskjed av sine speidere at jarlen av Lancasters h\xc3\xa6r var p\xc3\xa5 marsj langs den store nordlige vegen, Great North Road, og ville n\xc3\xa5 Boroughbridge den neste dag. I l\xc3\xb8pet av natten marsjerte Harclays styrker de 10 km til Boroughbridge hvor vegen krysset elven Ure. Hensikten var \xc3\xa5 ta broen for \xc3\xa5 sikre seg en strategisk posisjon f\xc3\xb8r oppr\xc3\xb8rerne._NEWLINE_Harclays styrke kom hovedsakelig fra Cumberland og Westmorland, og i henhold til en kilde var den p\xc3\xa5 opptil 4000 mann, en blanding av riddere, fotsoldater, soldater med lange spyd og bueskyttere. Av de 214 ridderne som er blitt listet som deltagere i slaget, synes kun 76 \xc3\xa5 ha v\xc3\xa6rt p\xc3\xa5 kongens side. Selv om Harclays h\xc3\xa6r langt oversteg Lancasters i antall hadde sistnevntes bedre armering og tyngre rustninger. I \xc3\xa5pent terreng kunne kraftig utrustning utjevne fordelen av flere menn._NEWLINE_Oppr\xc3\xb8rerne kan ha samlet opptil 3000 mann mens de var ved Burton on Trent, men flere kan ha desertert f\xc3\xb8r h\xc3\xa6ren n\xc3\xa5dde Boroughbridge. Thomas av Lancaster skal ha uttrykt bekymring over Harclays antall._NEWLINE_\xc3\x98yensynlig helt uforberedt for trusselen fra nord n\xc3\xa5dde Lancaster Boroughbridge den 16. mars. S\xc3\xa5 d\xc3\xa5rlig var jarlens etterretning at styrken hans hadde sl\xc3\xa5tt leir f\xc3\xb8r man oppdaget at broen var besatt. Selv i v\xc3\xa5re dager er de f\xc3\xa5 veger som krysser elven og p\xc3\xa5 1300-tallet var det ingen andre alternativer. Med h\xc3\xa6ren til jarlene av Surrey og Kent bak seg var tilbaketrekning heller ikke mulig. F\xc3\xb8rst fors\xc3\xb8kte Lancaster \xc3\xa5 forhandle med Harclay, men selv om Harclay kunne takke nettopp Lancaster for sin status som ridder, ville han ikke skifte side.\n_START_SECTION_\nPosisjoner\n_START_PARAGRAPH_\nI dag er slagstedet stort sett dekket av det som er landsbyen Boroughbridge, men i 1322 hadde sannsynligvis ikke landsbyens omfang n\xc3\xa5dd s\xc3\xa5 langt som til broen. Landomr\xc3\xa5dene p\xc3\xa5 begge sider av elven var vasstrukne enger. Broen var sannsynligvis der hvor dagens bro st\xc3\xa5r. Det er noe uklart hva som var vadestedets n\xc3\xb8yaktig posisjon._NEWLINE_Andrew Harclay hadde sendt hestene bakerst og plasserte ridderne og spydmennene fremst for \xc3\xa5 holde den nordlige delen av broen. Andre spydmenn ble plassert ved et vadested lenger oppstr\xc3\xb8ms, men kildene er uklare p\xc3\xa5 dette punktet. En kilde sier at Harclay ogs\xc3\xa5 hadde f\xc3\xa5tt broen \xc3\xb8delagt, men det er neppe riktig. Den var kanskje heller sperret av en provisorisk barrikade._NEWLINE_Spydmenne ble plassert i schiltron-formasjon etter skotsk sedvane ved at soldatene trekker tett sammen som et piggsvin. Soldatene fra Cumbria var vante med denne taktikken etter sine kamper med nettopp skottene og hadde vist seg effektiv som infanteritaktikk mot kavaleri. I henhold til Lanercost-kr\xc3\xb8niken ble taktikken benyttet b\xc3\xa5de ved vadestedet og ved broen. Det innovative og effektive i Harclays forsvarsposisjon var bruken av bueskyttere med langbue. I l\xc3\xb8pet av noen f\xc3\xa5 \xc3\xa5r skulle det bli det mest effektive v\xc3\xa5pen mot tungt kavaleri i krigene mot Frankrike._NEWLINE_Oppr\xc3\xb8rerne forlot landsbyen i to grupper. Den ene gruppen best\xc3\xa5ende av riddere og fotsoldater som ble kommandert av Humphrey de Bohun, 4. jarl av Hereford, dro til fots for \xc3\xa5 angripe broen. Den andre gruppen, ledet av Thomas av Lancaster, dro p\xc3\xa5 et kavaleriangrep mot vadestedet.\n_START_SECTION_\nSlaget\n_START_PARAGRAPH_\nSlaget begynte ut p\xc3\xa5 dagen den 16. mars. Harclay hadde ingen grunn til \xc3\xa5 ta initiativet ettersom han hadde en forsvarsposisjon og kunne vente p\xc3\xa5 kongens h\xc3\xa6r s\xc3\xb8rfra. Lancaster var derimot i en vanskelig posisjon som krevde \xc3\xb8yeblikkelig angrep._NEWLINE_Jarlen av Hereford med sin faneb\xc3\xa6rer og noen f\xc3\xa5 andre riddere angrep broen foran resten av sin styrke og ble drept momentant i den f\xc3\xb8rste trefningen. Ogs\xc3\xa5 faneb\xc3\xa6reren og to av ridderne ble drept. Resten ble drevet bakover, mange s\xc3\xa5ret, blant annet Roger de Clifford som var blitt alvorlig s\xc3\xa5ret av spyd og piler._NEWLINE_En kilde hevder at en spydsoldat hadde kr\xc3\xb8pet under broen og st\xc3\xb8tt spydet oppover mellom plankene og inn under jarlens rustning og s\xc3\xa5ledes spiddet ham i baken, men dette kan v\xc3\xa6re en overlevering som er tatt fra slaget ved Stamford Bridge i 1066._NEWLINE_Angrep mot vadestedet gikk ikke bedre. Elven er rundt 40 meter bred i dag og var kanskje enda noe bredere p\xc3\xa5 1300-tallet. Under tung beskytning fra piler og med ild n\xc3\xa5dde sannsynligvis Lancaster og hans menn ikke en gang bredden p\xc3\xa5 motsatt side f\xc3\xb8r de m\xc3\xa5tte trekke seg tilbake. En kilde hevder at bueskytternes pilstorm var s\xc3\xa5 effektiv at det aldri ble gjort noe fors\xc3\xb8k p\xc3\xa5 et nytt angrep og at de m\xc3\xa5tte trekke seg tilbake i stor uorden._NEWLINE_Etter hva som synes som et sv\xc3\xa6rt kortvarig slag forhandlet Lancaster en v\xc3\xa5penhvile med Harclay slik at hans tropper kunne trekke seg tilbake til landsbyen for natten, enten for \xc3\xa5 overgi seg eller for \xc3\xa5 g\xc3\xa5 i kamp p\xc3\xa5 nytt neste dag. Harclays tropper holdt sine posisjoner gjennom natten i tilfelle et overraskelsesangrep.\n_START_SECTION_\nOvergivelse\n_START_PARAGRAPH_\nGrunnen til at Harclay gikk med p\xc3\xa5 v\xc3\xa5penhvile var at tiden var p\xc3\xa5 hans side, og i l\xc3\xb8pet av natten n\xc3\xa5dde den \xc3\xb8verste sheriffen av Yorkshire, Simon de Ward, fra Givendale (ca. 7 km lengre opp fra Boroughbridge), fram med forsterkninger. Tidlig om morgenen den 17. mars gikk Harclay og de Ward inn i landsbyen med sine tropper og krevde at Thomas av Lancaster skulle overgi seg. Det ble ingen organisert motstand og mange av oppr\xc3\xb8rernes soldater hadde desertert i l\xc3\xb8pet av natten. Lancaster ville ikke innse det uunng\xc3\xa5elige og flyktet inn i landsbyens kapell, men ble fulgt av Harclays menn som trakk ham ut og la ham i jern. De andre oppr\xc3\xb8rerne ble ogs\xc3\xa5 tatt til fange rundt om i landsbyen selv om noen fors\xc3\xb8kte \xc3\xa5 flykte forkledd i kl\xc3\xa6rne til fattige b\xc3\xb8nder, og det ble hevdet at ingen slapp unna._NEWLINE_Thomas av Lancaster ble sendt med b\xc3\xa5t til York samme dag, de andre fangene landevegen. Kong Edvard hadde tatt oppstilling ved Pontefract Castle da fangen ble f\xc3\xb8rt fram for ham, d\xc3\xb8mt til d\xc3\xb8den for forr\xc3\xa6deri uten mulighet til \xc3\xa5 tale til sitt forsvar eller av andre. 22. mars ble han hengt p\xc3\xa5 en bakketopp utenfor byen. Han ble gravlagt i sognekirken i Pontefract hvor en kiste som ble gjenfunnet i 1838 er blitt antatt \xc3\xa5 v\xc3\xa6re hans. Rundt 30 av Thomas av Lancasters tilhengere ble ogs\xc3\xa5 henrettet.'